OpenLLM-France/wikimedia huggingface dataset:
# Història de la motonàutica a Catalunya

Història de la motonàutica a Catalunya. La motonàutica és una família d'esports de competició basada en carreres de llanxes motores.

## Primeres competicions

A Catalunya, des del finals de segle xix els esports nàutics comencen a prendre volada. A més, un país fortament industrialitzat, les activitats esportives relacionades amb el motor produeixen gran atracció en les elits socials i esportives del moment. Els pioners d'aquest esport foren membres d'entitats nàutiques que practicaven la vela i el rem, així com aficionats al ciclisme, el motociclisme i l'automobilisme.
La primera constància històrica d'aquest esport data de l'any 1904, quan el Reial Club Marítim de Barcelona organitzà a la dàrsena del port de Barcelona una cursa amb embarcacions propulsades a motor. L'any 1913 es creà el primer trofeu de motonàutica a Catalunya i a Espanya, la Copa Francisco Verdones, organitzada pel Marítim de Barcelona, que tenia caràcter internacional. El 1920 s'organitzà el primer raid d'altura entre Barcelona i Tarragona guanyat per Agustí Guarro.

## La motonàutica s'organitza

El 1922 es fundà la Federació Catalana de Motorisme Marítim, impulsada per Josep Tatxà i Miquel Sans, que a més participaren en la reunió fundacional de la Union Internationale Motonautique celebrada a Brussel·les el mateix any. El 1924 s'organitzà el primer Campionat de Catalunya de motonàutica, disputat els dies 28 i 29 de juny a la dàrsena del port de Barcelona, davant de l'escullera de Llevant.
Al maig del 1930, es reuniren a Barcelona els nou clubs nàutics de l'Estat espanyol que tenien una secció de motonàutica per a constituir la Federació Espanyola de Yachting Automòbil, que després quedà integrada en la Federació Espanyola de Clubs Nàutics. No fou fins al 1965, per les pressions exercides per la UIM a les autoritats esportives espanyoles, que es creà la Federació Espanyola de Motonàutica. El 1968 es fundà la Federació Catalana de Motonàutica, sota la presidència d'Antoni Figueras Fuentes.
L'any 1965 Jaume Martínez i Clotet guanyà el Campionat d'Europa disputat a Sant Feliu de Guíxols. A més d'aquest campionat, Catalunya tingueren lloc diverses proves del Campionat del Món d'altura organitzades pel CN Vilanova (1973, 1986) i pel CN Sant Feliu de Guíxols (1980).

## Principals clubs

Els tres principals clubs que practicaren la motonàutica a principis de segle XX foren el Reial Club Marítim de Barcelona, el Reial Club Nàutic de Barcelona i el Reial Club Nàutic de Tarragona. A partir de la dècada de 1950 nous clubs creen instal·lacions als seus ports, Club Nàutic Arenys de Mar, Club Nàutic Vilanova i el Club Nàutic Sant Feliu de Guíxols. A la dècada dels setanta apareixen les seccions del Club Nàutic de Mataró i del Club Nàutic El Balís.

## Referències

* 1 2 3 4 5 6 7 8 9 10 11 12 13 14 «La motonàutica a Catalunya». Gran Enciclopèdia Catalana-Enciclopèdia de l'Esport, 28-02-2014. [Consulta: 7 setembre 2016].
# Bandatge de Giemsa

El bandatge de Giemsa o bandatge G és una tècnica utilitzada en citogenètica per produir un cariotip visible tenyint cromosomes condensats. És útil per identificar malalties genètiques mitjançant la representació fotogràfica de tot el complement cromosòmic. Els cromosomes en metafase es tracten amb tripsina (per digerir parcialment el cromosoma) i es tenyeixen amb la tinció de Giemsa. Les regions heterocromàtiques, que tendeixen a ser riques en ADN d'adenina i timina (ric en AT) i relativament pobres en gens, es taquen més fosques en bandes G. En canvi, la cromatina menys condensada (eucromatina) —que acostuma a ser rica en guanina i citosina (ric en GC) i més activa transcripcionalment— incorpora menys tinció de Giemsa, i aquestes regions apareixen com a bandes lleugeres en bandes G. El patró de bandes es numera a cada braç del cromosoma des del centròmer fins al telòmer. Aquest sistema de numeració permet identificar i descriure amb precisió qualsevol banda del cromosoma. El revés de les bandes G s'obté amb el bandatge R. Les bandes es poden utilitzar per identificar anomalies cromosòmiques, com ara translocacions, perquè hi ha un patró únic de bandes clares i fosques per a cada cromosoma.
És difícil identificar i agrupar els cromosomes a partir d'una simple tinció perquè el color uniforme de les estructures dificulta la diferenciació entre els diferents cromosomes. Per tant, es van desenvolupar tècniques com el bandatge G que feien que apareguessin "bandes" als cromosomes. Aquestes bandes tenien la mateixa aparença als cromosomes homòlegs, per tant, la identificació es va fer més fàcil i precisa. Com menys condensats estan els cromosomes, més bandes apareixen quan es fa aquest bandatge. Això vol dir que els diferents cromosomes són més diferents en profase que no pas en metafase.

## Referències

* ↑ Consulta a TermCat. 2021
* 1 2 Speicher, Michael R. and Nigel P. Carter. "The New Cytogenetics: Blurring the Boundaries with Molecular Biology." Nature Reviews Genetics, Vol 6. Oct 2005.
* ↑ Nussbaum, Robert; McInnes, Roderick; Willard, Huntington. Thompson & Thompson, Genetics in Medicine. Eighth. Canada: Elsevier Inc., 2015, p. 58. ISBN 978-1-4377-0696-3.
* ↑ Nussbaum, McInnes, Willard. Genetics in Medicine. Elsevier, p. 57-73. ISBN 978-1-4377-0696-3.
# Kohler (Wisconsin)

Kohler és una població dels Estats Units a l'estat de Wisconsin. Segons el cens del 2000 tenia 1.926 habitants.

## Demografia

Segons el cens del 2000, Kohler tenia 1.926 habitants, 737 habitatges, i 568 famílies. La densitat de població era de 136,7 habitants per km².
Dels 737 habitatges en un 38,7% hi vivien nens de menys de 18 anys, en un 71,4% hi vivien parelles casades, en un 3,9% dones solteres, i en un 22,9% no eren unitats familiars. En el 21% dels habitatges hi vivien persones soles el 10,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,61 i el nombre mitjà de persones que vivien en cada família era de 3,06.
Per edats la població es repartia de la següent manera: un 28,8% tenia menys de 18 anys, un 3,3% entre 18 i 24, un 27,5% entre 25 i 44, un 27,9% de 45 a 60 i un 12,5% 65 anys o més.
L'edat mediana era de 40 anys. Per cada 100 dones de 18 o més anys hi havia 93 homes.
La renda mediana per habitatge era de 75.000 $ i la renda mediana per família de 86.123 $. Els homes tenien una renda mediana de 53.839 $ mentre que les dones 32.188 $. La renda per capita de la població era de 39.355 $. Aproximadament el 2,6% de les famílies i el 2,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Kohler» (en anglès). American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 14 agost 2010].
* ↑ «Geographic Comparison Table- Kohler». American Fact Finder. Oficina del Cens dels Estats Units, 12-01-2010.
# Xarop dels Idiomes

Xarop dels Idiomes és un apartat que troba a l'espai escoles del portal farmaceuticonline.com del Col·legi de Farmacèutics de Barcelona, és un entorn d'aprenentatge que aposta per una nova metodologia de treball mitjançant les TIC. Es tracta d'un portal educatiu que engloba una sèrie d'activitats que permeten treballar part dels continguts d'educació per a la salut d'una manera diferent a com es faria en una classe tradicional.
A l'escola avui en dia és important trobar nous procediments per captar l'atenció dels alumnes, vivim en un món ple d'estímuls i l'escola no en pot quedar al marge, ha de trobar nous sistemes de treball. Una bona manera de fer-ho és proposar a mestres i alumnes mètodes diferents per treballar els continguts.
Davant del problema de la integració de l'alumnat immigrant a les escoles degut a la dificultat amb la llengua, des de Farmaceuticonline s'ha apostat per crear una nova aplicació, El Xarop dels idiomes. I es fa amb la voluntat d'ajudar el professorat a acostar els temes de salut i prevenció de la malaltia als alumnes nouvinguts, partint per descomptat de la realitat espanyola: gallec, basc, català i castellà.
Aquesta aplicació, reconeguda per la UNESCO dins de l'Any Internacional de les Llengües 2008, és una clara mostra de les potencialitats de les eines TIC per afavorir la inclusió social. Internet és un mitjà participatiu i inclusiu per antonomàsia. La presència d'un nombre important d'alumnat nouvingut ha provocat un canvi social important i suposa un nou repte per a tota la comunitat educativa, i aquesta és una eina que s'afegeix a aquesta difícil tasca de la inclusió.
Una vegada més, el portal farmaceuticonline.com proposa un material pedagògic que permet treballar dins del currículum escolar l'eix transversal relacionat amb l'educació per a la salut.

## Enllaços externs

* Xarop dels Idiomes Arxivat 2008-09-15 a Wayback Machine.
# Rasa de Font Canaleta

La Rasa de Font Canaleta és un torrent afluent per la dreta del Barranc de Gangolells.
Neix a menys de mig km. al sud de la carretera LV-2003 a l'alçada del km. 4,5. De direcció predominant cap al sud, deixa a ponent les masies de Cal Piquet i Comarera i les de Burics i Sorribes a llevant. Desguassa al Barranc de Gangolells a poc més de 300 m. al nord-oest de Sant Just d'Ardèvol

## Termes municipals que travessa

La Rasa de Font Canaleta transcorre íntegrament pel terme municipal de Pinós (Solsonès)

## Xarxa hidrogràfica

La xarxa hidrogràfica de la Rasa de Font Canaleta està constituïda per 13 cursos fluvials que sumen una longitud total de 12.712 m.

### Distribució municipal

El conjunt de la xarxa hidrogràfica la Rasa de Font Canaleta transcorre pels següents termes municipals:

### Principals afluents
## Enllaços externs

   * Taula amb les dades detallades de la xarxa hidrogràfica de la Riera de Llanera full de càlcul

## Referències

* ↑ Institut Cartogràfic de Catalunya. Edició digital del mapa de Catalunya de l'Institut Cartogràfic de Catalunya.
* ↑ Aquest topònim no figura al Nomenclàtor oficial de toponímia major de Catalunya, però sí a l'edició digital del mapa de Catalunya de l'ICC (escales 1:10.000 i 1:5.000).
* ↑ La suma de les longituds de cada terme municipal pot ser superior a la longitud total de la xarxa perquè els trams en els quals algun curs fluvial fa de frontera entre dos termes municipals, es comptabilitzen en els dos municipis fronterers.
# Ibn Khayr al-Ixbilí

Abu-Bakr Muhàmmad ibn Khayr ibn Úmar ibn Khalifa al-Lamtuní al-Amawí, més conegut com a Ibn Khayr al-Ixbilí fou un filòleg andalusí nascut a Sevilla el 1108. Fou imam de la mesquita de Còrdova i va morir en aquesta ciutat el 1179.
Va escriure un catàleg de les obres que havia estudiat.

## Bibliografia

* Encyclopaedia of Islam, Brill Publishers, Leiden, s.v. "Ibn Khayr al-Ishbīlī".
# Bandera de Tolima

La bandera de Tolima està formada per dues franges horitzontals: una de color del vi negre que simbolitza la sang dels herois del departament de Tolima en les lluites per la independència; i una altra de color groc que representa la riquesa minera del departament.

## Referències

* ↑ Gobernación del Tolima. «Información general». Arxivat de l'original el 21 de agosto de 2012. [Consulta: 21 diciembre 2012].
# Eurocephalus

Eurocephalus és un gènere d'ocells de la família dels lànids (Laniidae).

## Taxonomia

Segons la Classificació del Congrés Ornitològic Internacional (versió 2.6, 2010) aquest gènere està format per dues espècies:
* Eurocephalus anguitimens - botxí blanc meridional.
* Eurocephalus rueppelli - botxí blanc septentrional.
# Kohistan (Sind)

Kohistan fou el nom assignat a un territori estèril i muntanyós a l'est del districte de Karachi, avui al districte de Jamshoro al Sind, format per derivacions de la serralada de Kirthar. El país és sec i depèn pels cultius de la pluja; els rius són estacionals i anomenats uai's, sent el principal el Baran, que desaigua a l'Indus sota Kotri al districte de Thatta. La població el 1901 era de 12.877 habitants, la majoria nòmades, en gran part balutxis.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Salvador Franch i Martínez

Salvador Franch i Martínez (Sabadell, 18 d'abril de 1949) és un porter waterpolista olímpic català.
Franch es va fer soci del Club Natació Sabadell el 10 de juliol de 1963. Durant 14 anys va ser el porter titular de la selecció espanyola de waterpolo i va ser més de 300 vegades internacional. Va participar en els Jocs Olímpics de Múnic el 1972 amb el club sabadellenc i va aconseguir el quart lloc als Jocs Olímpics de Moscou el 1980. Va participar en la Copa d'Europa del 1981 amb el Club Natació Barcelona. Un cop retirat, jugava amb l'equip de veterans del CNS i és membre de la Secció de Waterpolo sabadellenca.

## Referències

* 1 2 Costajussà i Oliver, Josep. 196-1991. 75 anys del Club Natació Sabadell, 1991, p. 345. ISBN 84-604-0756-X.
# Zerde

Zerde són unes postres tradicionals turques fetes a base de gelatina, arròs i safrà.
Per a decorar-la, s'usen pinyons i kuş üzümü (panses de Corint) o raïms d'ocell. A la cultura turca el zerde es menja, tradicionalment, a les noces.

## Referències

* ↑ Kitchen, Leanne. Turkey: More Than 100 Recipes, with Tales from the Road. Chronicle Books, 2012, p. 254. ISBN 145210770X.
* ↑ «What Is Zerde? (with pictures)» (en anglès americà). [Consulta: 11 gener 2021].
# White Eagle

White Eagle (? - 1879) fou un important cap dels skidi pawnee de mitjans del segle xix, i cap de cacera de tots els pawnee, a causa dels seus poders xamànics. Les matances que els provocaren les malalties com la verola i els atacs dels dakota l'obligaren el 1871 a acceptar el trasllat cap a Oklahoma.

## Referències

* ↑ Cabdills indis Arxivat 2005-12-02 a Wayback Machine. (anglès)
# Ibn Kunfudh

Abu-l-Abbàs Àhmad ibn Hàssan ibn Alí ibn Hàssan al-Khatib ibn Alí ibn Maymun ibn Kúnfudh (o ibn al-Kúnfudh), més conegut simplement com a Ibn Kúnfudh, fou un jurista i historiador algerià (1330-1407). Va escriure nombroses obres i va morir segurament a Constantina.

## Bibliografia

Encyclopaedia of Islam, Brill Publishers, Leiden, s.v. "Ibn Ḳunfudh".
# Baló de ventilació

Un baló de ventilació és una pilota de goma o de material elàstic, generalment de forma ovoide, autoinflable, que funciona com una manxa manual per insuflar aire als pulmons d'un pacient a través d'una màscara o d'un tub endotraqueal.
És necessari en casos d'emergència mèdica quan la respiració del pacient és insuficient (insuficiència respiratòria severa) o ha deixat del tot (aturada respiratòria), així s'utilitza per a la reanimació cardiopulmonar. És un material que disposen totes les ambulàncies, i en els centres d'atenció sanitària en el carretó d'aturada. Inventat pel metge danès Holger Hesse el 1937, la seva producció ha estat lligada a la casa comercial Ambu, nom que s'utilitza sovint per referir-se al baló.

## Referències

* ↑ «Prevenció de la infecció respiratòria: 3.1.1. Tècnica per a la intubació orotraqueal», Arxivat 2014-02-21 a Wayback Machine. Generalitat de Catalunya, Departament de Salut, pàgina 17
* ↑ «Pàgina web de l'empresa Ambu». Arxivat de l'original el 2010-09-18. [Consulta: 27 octubre 2010].
# Eurocard

Eurocard és un format estàndard europeu per plaques de circuit imprès, que poden connectar-se en subbastidors estandarditzats. El subbastidor consisteix en una sèrie de ranures d'ampliació amb guies a la part superior i inferior, en la qual llisquen les targetes fins que s'alineen amb el frontal, com llibres en un prestatge. A la darrera de cada targeta hi ha un o més connectors, que es connecten a un backplane que tanca la posterior del subbastidor.

## Dimensions estàndard

Els subbastidors Eurocard tenen mides estandarditzades en tres dimensions. L'altura està especificada per la unitat U (que significa Unitat), on 1 U és 1,75 polzades. L'ample s'especifica per la unitat HP (que significa Horitzontal Pitch) o T on 1 HP equival a 0,20 polzades. L'altura menor és 3U.
L'estàndard permet un gran nombre de permutacions, però a la pràctica només hi ha relativament poques mides en ús. Una Eurocard de mida simple és de 100 mm x 160 mm i una Eurocard de doble mida, 233,4 mm x 160 mm. L'altura és normalment de 3U o 6U, i només ocasionalment 9U. Els 160 mm de profunditat és avui el més comú, seguit de pels 220 mm. Tanmateix, el maquinari estàndard també està disponible per donar cabuda a profunditats de 100 mm, 280 mm, 340 mm i 400 mm.

## Referències

* 1 2 3 «What is a Eurocard?» (en anglès). Peak Servo, 2013. [Consulta: 18 agost 2013].
* ↑ «IEEE Standard for Mechanical Core Specifications for Microcomputers Using IEC 60603-2 Connectors» (pdf) (en anglès). IEEE-SA Standards Board, 28-09-1998. Arxivat de l'original el 2016-06-15. [Consulta: 18 agost 2013].

## Enllaços externs

* Acorn Eurocard (anglès) PDF
# Santa Isabel (Boa Vista)

Santa Isabel (per la reina Elisabet de Portugal) és una freguesia (parròquia civil) de Cap Verd. Cobreix la part oriental de l'illa i del municipi de Boa Vista, i conté la capital de l'illa, Sal Rei. La freguesia consta dels següents assentaments:
* Bofarreira
* Estância de Baixo
* Povoação Velha
* Rabil
* Sal Rei

## Referències

* ↑ «Boa Vista – Soul Tours Cabo Verde» (en anglès americà). [Consulta: 10 novembre 2023].
# Xot del Chocó

El xot del Chocó (Megascops centralis) és una espècie d'ocell de la família dels estrígids (Strigidae). Habita boscos a ponent dels Andes, des del sud-oest de Colòmbia fins al nord-oest de l'Equador. També viu a parts de Panamà i Costa Rica.

## Taxonomia

La llista mundial d'ocells del Congrés Ornitològic Internacional (versió 13.1, gener 2023), consideren el xot del Chocó una espècie. Tanmateix, en el Handook of the Birds of the World i la quarta versió de la BirdLife International Checklist of the birds of the world (Desembre 2019), aquest tàxon no apareix, per això la UICN no el classifica en cap categoria d'estat de conservació.

## Referències

* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 260. ISBN 978-84-16728-37-4.
* ↑ «Megascops centralis (Choco Screech-Owl)» (en anglès). Avibase. [Consulta: 26 febrer 2020].
* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
# Villers-Bocage

«Villers-Bocage» té aquests significats:
* Villers-Bocage (Calvados), municipi al departament de Calvados (regió de Normandia, França)
* Villers-Bocage (Somme), municipi al departament del Somme (regió dels Alts de França)
* Batalla de Villers-Bocage, conflicte ocorregut el 13 de juny de 1944 durant la Batalla de Normandia
* Cantó de Villers-Bocage (Calvados)
* Cantó de Villers-Bocage (Somme), cantó situat al districte d'Amiens del departament del Somme
# Referèndum del Quebec de 1995

El referèndum de 1995 al Quebec, celebrat el 30 d'octubre de 1995, demanava als quebequesos que es pronunciessin per segona vegada sobre la sobirania del Quebec. El projecte va ser rebutjat pel 50,58 % dels votants.
Formulada pel partit majoritari a l'Assemblea Nacional, el Partit quebequès, la qüestió refrendària de 1995 era:
Accepteu que el Quebec sigui sobirà, després d'haver ofert formalment al Canadà una nova associació econòmica i política en el marc del Projecte de Llei sobre el futur del Quebec i de l'acord signat el 12 de juny de 1995?
| « | Acceptez-vous que le Québec devienne souverain, après avoir offert formellement au Canada un nouveau partenariat économique et politique, dans le cadre du projet de loi sur l'avenir du Québec et de l'entente signée le 12 juin 1995 ? | » |
El projecte de llei va ser dipositat a l'Assemblea Nacional de Quebec el 6 de desembre de 1994 pel primer ministre Jacques Parizeau. Aquest avantprojecte exposava el projecte polític que el govern recomanava per tal de fer de Quebec un estat independent, i també el procediment per arribar-hi.
L'acord del 12 de juny de 1995 sobre la celebració del referèndum havia estat discutida i acceptada pel Partit Quebequès, el Bloc Quebequès i l'Acció Democràtica de Quebec. El text de l'acord havia estat enviat als electors per correu durant la campanya del referèndum. La llei del referèndum indicava que les negociacions amb Canadà i les altres províncies no havien de durar més enllà del 30 d'octubre de 1996, llevat que l'Assemblea Nacional de Quebec ho decidís.
Amb el 50,58 % dels 4,7 milions de vots emesos (amb una participació del 93,52 % dels electors, una taxa de participació rècord a Quebec), el resultat va ser «no». La diferència entre el «sí» i el «no» va ser de 54.288 vots.

## Referències

* ↑ Jacques Parizeau. «Loi sur la souveraineté du Québec» (en francès). Assemblée nationale du Québec. [Consulta: 12 maig 2017].
# Idiotisme idiomàtic

Un idiotisme idiomàtic, gir idiomàtic, expressió idiomàtica o frase feta és una expressió, sintagma o locució particular o privativa d'un idioma, un tret lingüístic característic d'una llengua, que pot ésser contrari a les regles gramaticals, el significat del qual no es dedueix pas forçosament dels mots que el componen. És sinònim de modisme, expressió que no es pot traduir literalment a una altra llengua. L'idiotisme no s'adapta a les normes gramaticals o al significat literal i usual dels mots, i posseeix un significat figurat adoptat de manera convencional. Els idiotismes solen confondre aquells que no hi estan familiaritzats, generalment locutors que no en són de llengua materna.
En català, n'és un exemple estirar la pota (manera col·loquial de dir 'morir').

## Vegeu també

* Estereotip
* Polisèmia
* Parèmia
* Fraseologia
* Refrany
* Proverbi
* Quod natura non dat, Salmantica non præstat
* Eslògan
* Frase ganxo
* English As She Is Spoke.

## Enllaços externs

* Josefa López Alcaraz «Modismos y frases hechas en castellano y en catalán: Observaciones y estudio contrastivo» (en castellà). Universitat de Múrcia, 12, 2000, pàg. 181-204. Arxivat de l'original el 2015-11-17 [Consulta: 20 febrer 2017].
* «Frases fetes». Curs de català. [Consulta: 23 agost 2023]. Llista de frases fetes catalanes i el seu significat.
# Barri Femades

La ciutat de Cornellà de Llobregat està composta per 7 barris, alguns dels quals estan dividits al seu torn en diverses unitats territorials. Un d'aquests casos és el Barri de Femades que forma part del Barri Almeda. En aquest barri l'any 2017 hi vivien 1.171 habitants, dels quals 576 eren homes i 595 eren dones.
En aquest barri hi ha un polígon anomenat Polígon Femades. Aquest polígon està situat a la part nord-est de la ciutat entre la Ronda de Dalt i el carrer Femades i delimita amb el barri Centre de la ciutat de l'Hospitalet de Llobregat.
Aquest polígon té una superfície de 16,8 ha i es va crear als anys vuitanta. Allà s'hi va desenvolupar l'activitat econòmica de la indústria d'alimentació principalment. Cap als últims anys, en aquest polígon s'han creat locals d'oci nocturn, sobretot bars i discoteques. Aquest fet ha produït malestar entre els veïns de l'Hospitalet de Llobregat, ja que les discoteques generen soroll quan les persones en surten i des del 2007 els veïns de l'Hospitalet estan amb processos judicials contra l'Ajuntament de Cornellà de Llobregat. També hi han intervingut el síndic de greuges i altres entitats per decidir quines mesures es duen a terme vers l'oci nocturn d'aquest polígon.

## Referències

* ↑ http://www.idescat.cat/cercador/?q=femades
* ↑ http://www.cornella.cat/files/contenidos/Patrimonio/EL%20PEDRO%20_DOSSIER%20MESTRE%20v1.pdf
* ↑ http://territori.scot.cat/cat/notices/2010/11/oci_nocturn_al_polIgon_industrial_femades_cornellA_de_llobregat_2773.php%5BEnllaç+no+actiu%5D